ભગવાન શંકરની અષ્ટમૂર્તિમાં એક મૂર્તિ વિશ્વાસ શંકર, બીજી મૂર્તિ ગુરુ શંકર, ત્રીજી મૂર્તિ શ્રી શંકર અને ચોથી મૂર્તિ છે સ્વયંભૂ શંકર. ‘સ્વસંભવમ્ શંકરમ્’, સ્વયંભૂ જ્યોતિર્લિંગ જે માનવામાં આવે છે. શંકરની આ ચોથી મૂર્તિ સ્વયંભૂ મહાદેવની પૂજા-અભિષેક કરવાની પાંચ વિધિ છે. ષષ્ઠમ્ કૈલાસ પીઠાધીશ્વર વિષ્ણુદેવાનંદગિરિ મહારાજ-દાદાજી વિષ્ણુદાદા-એમણે ઉપનિષદો પર ભાષ્ય કર્યું છે. એમણે કેટલીક સંસ્કૃતમાં રચનાઓ પણ કરી છે. એમાં જ્યાં સ્વયંભૂ શંકરની ચર્ચા છે ત્યાં પાંચ વસ્તુ બતાવી છે. સ્વયંભૂ મહાદેવની સેવાનાં પાંચ સૂત્રો વિષ્ણુદેવાનંદજીની પ્રસાદીરૂપે મળ્યાં છે. એક, સ્વયંભૂ શંકરની પૂજાનો સમય મધ્યરાત્રિ દર્શાવવામાં આવ્યો છે.